
«Հայաստանի Հանրապետության կառավարության և Ռուանդայի Հանրապետության կառավարության միջև դիվանագիտական և ծառայողական անձնագրեր ունեցող անձանց մուտքի վիզայի պահանջի վերացման մասին» համաձայնագրի նախագծի

	1. Պետական գույքի կառավարման կոմիտե
	13.08.2025թ.

	
	N 01/12.1/6035-2025

	Ի պատասխան Հայաստանի Հանրապետության արտաքին գործերի նախարարության 2025 թվականի օգոստոսի 6-ի թիվ 1111/41867-25 գրության և ի կատարումն Հայաստանի Հանրապետության վարչապետի 2019 թվականի ապրիլի 17-ի թիվ 02/06.5/18499-2019 հանձնարարականի՝ հայտնում ենք, որ «Հայաստանի Հանրապետության կառավարության և Ռուանդայի Հանրապետության կառավարության միջև դիվանագիտական և ծառայողական անձնագրեր ունեցող անձանց մուտքի վիզայի պահանջի վերացման մասին» համաձայնագրի նախագծով «Պետական գույքի կառավարման մասին» ՀՀ օրենքի կարգավորման շրջանակում Հայաստանի Հանրապետության համար գույքային պարտավորություններ նախատեսող դրույթներ առկա չեն։
	Ընդունվել է ի գիտություն։

	2. Ֆինանսների նախարարություն
	13.08.2025թ.

	
	N 01/5-2/18286-2025

	«Հայաստանի Հանրապետության կառավարության և Ռուանդայի Հանրապետության կառավարության միջև դիվանագիտական և ծառայողական անձնագրեր ունեցող անձանց մուտքի վիզայի պահանջի վերացման մասին» համաձայնագրի նախագծում Հայաստանի Հանրապետության համար ֆինանսական պարտավորություններ նախատեսող՝ եկամուտների նվազեցման կամ ծախսերի ավելացման հանգեցնող դրույթներ առկա չեն:
	Ընդունվել է ի գիտություն։

	3. Արդարադատության նախարարություն
	14.08.2025թ.

	
	N /14,2,2,3/36187-2025

	1) Միաժամանակ առաջարկում եմ Նախագծում լրացնել դրույթ՝ առ այն, թե Նախագծի հայերեն և անգլերեն տեքստերի մեկնաբանման հետ կապված տարաձայնություններ առաջանալու դեպքում, որ լեզվով տեքստն է գերակայելու:
	Չի ընդունվել:
1969 թ. Միջազգային պայմանագրերի մասին Վիեննայի կոնվենցիայի 33-րդ հոդվածի 1-ին մասը սահմանում է, որ  1. Եթե պայմանագրի տեքստի բնագիրը սահմանվել է երկու կամ մի քանի լեզուներով, յուրաքանչյուր լեզվով տեքստն ունի միևնույն ուժը, եթե պայմանագրով չի նախատեսված կամ դրա մասնակիցների կողմից չկա պայմանավորվածություն առ այն, որ այդ տեքստերի միջև տարբերությունների դեպքում առավելություն կունենա որևէ որոշակի տեքստ։
Հաշվի առնելով փոխադարձ հավասարության սկզբունքը՝ նպատակահարմար չէ երկլեզու միջազգային պայմանագրերում նախատեսել գերակա լեզվի վերաբերյալ կարգավորում, քանի որ միջազգային պայմանագիրը ստորագրվում է կողմերի հավասարության հիմքով, և կողմերի պաշտոնական լեզուներն ունեն միևնույն իրավաբանական ուժը։ Նման կարգավորման անհրաժեշտություն կարող է առաջանալ միայն այն դեպքում, երբ միջազգային պայմանագիրը կնքվում է երեք կամ ավելի լեզուներով, և անհրաժեշտ է հստակեցնել այն լեզուն, որը գերակա կլինի հնարավոր տարբեր մեկնաբանությունների դեպքում։

	2) Նախագիծը, թեև չի պարունակում օրենքի փոփոխություն կամ նոր օրենքի ընդունում նախատեսող նորմեր, սակայն պարունակում է օրենքին հակասող նորմ:
Նախագծի 1-ին հոդվածի 1-ին մասով սահմանվում է, որ յուրաքանչյուր Կողմի պետության՝ վավեր դիվանագիտական կամ ծառայողական անձնագիր ունեցող քաղաքացիները ազատվում են մյուս Կողմի պետության տարածք մուտք գործելու նպատակով վիզա ձեռք բերելու պարտականությունից՝ իրենց մուտք գործելու օրվանից մինչև 90 (իննսուն) օր ժամկետով՝ ցանկացած 180 (հարյուր ութսուն) օր ժամանակահատվածի ընթացքում։ 
Վերոնշյալ դրույթը հակասում է «Օտարերկրացիների մասին» օրենքին՝ ներքոշարադրյալ հիմնավորմամբ. 
«Օտարերկրացիների մասին» օրենքի 6-րդ հոդվածի 1-ին մասի համաձայն՝ օտարերկրացիները մուտք են գործում Հայաստանի Հանրապետություն պետական սահմանի անցման կետերով՝ վավերական անձնագրի առկայության, մուտքի վիզայի կամ կացության կարգավիճակը հավաստող փաստաթղթի հիման վրա և սահմանային հսկողություն իրականացնող Հայաստանի Հանրապետության կառավարության լիազորած պետական կառավարման մարմնի թույլտվության դեպքում, եթե այլ կարգ նախատեսված չէ սույն օրենքով կամ Հայաստանի Հանրապետության միջազգային պայմանագրերով: 
Առանց մուտքի վիզայի Հայաստանի Հանրապետության տարածք կարող են մուտք գործել միայն այն պետությունների քաղաքացիները, որոնց համար սահմանված է Հայաստանի Հանրապետություն ժամանելու առանց մուտքի վիզայի ռեժիմ։ 
Հաշվի առնելով վերոշարադրյալը, ինչպես նաև այն հանգամանքը որ «Օտարերկրացիների մասին» օրենքի 6-րդ հոդվածի 1-ին մասում կիրառվող «ՀՀ միջազգային պայմանագիր» եզրույթը վերաբերելի է Հայաստանի Հանրապետության համապատասխան ներպետական ընթացակարգերն անցած և ուժի մեջ մտած պայմանագրերին և չի ներառում նախագծային փուլում գտնվող փաստաթղթերը, ուստի քանի դեռ սույն պայմանագիրն ուժի մեջ չի մտել, առկա է լինելու հակասություն Նախագծի և ՀՀ օրենսդրության միջև:
Միաժամանակ Նախագծի շրջանակներում կողմերի միջև նախատեսվում է անձնական տվյալների փոխանակում։
Ելնելով վերոգրյալից՝ Նախագիծը ենթակա է վավերացման ՀՀ Սահմանադրության         116-րդ հոդվածի 1-ին մասի 1-ին, 5-րդ և «Միջազգային պայմանագրերի մասին» օրենքի              10-րդ հոդվածի 2-րդ մասի 1-ին, 5-րդ կետերով, իսկ Հայաստանի Հանրապետության համար ֆինանսական կամ գույքային պարտավորություններ նախատեսելու դեպքում Նախագիծը ենթակա կլինի վավերացման նաև ՀՀ Սահմանադրության 116-րդ հոդվածի 1-ին մասի 4-րդ և «Միջազգային պայմանագրերի մասին» օրենքի 10-րդ հոդվածի 2-րդ մասի 4-րդ կետերով:
	Ընդունվել է ի գիտություն։

	3) Համաձայնագրի 6-րդ հոդվածի 2-րդ կետը սահմանում է Կողմի իրավասու դիվանագիտական առաքելության կամ հյուպատոսության կողմից իր քաղաքացուն նոր դիվանագիտական կամ ծառայողական անձնագիր կամ ճամփորդական փաստաթուղթ տրամադրելու վերաբերյալ տեղեկությունների փոխանցում ընդունող պետության իրավասու մարմիններին, որից հետևում է, որ Համաձայնագիրը նախատեսում է Կողմերի իրավասու պետական մարմինների միջև անձնական տվյալների փոխանակում (օր՝ նոր անձնագիր ստացած քաղաքացու անունը, ազգանունը,  անձնագիր ստանալու հանգամանքի վերաբերյալ տեղեկությունները, որոնց շրջանակում, թեև Համաձայնագրում հստակեցված չէ, սակայն բացառված չէ, որ ներառվեն նաև անձնագրային տվյալները): 
Այսպիսով, ելնելով վերոգրյալից և հիմք ընդունելով «Անձնական տվյալների պաշտպանության մասին» ՀՀ օրենքի 27-րդ հոդվածի 6-րդ մասով սահմանված պահանջը, այն է՝ ՀՀ պետական մարմինների տնօրինության տակ գտնվող անձնական տվյալները կարող են փոխանցվել օտարերկրյա պետական մարմիններին միայն վավերացված միջազգային պայմանագրերի շրջանակներում, Համաձայնագիրը ենթակա է վավերացման:
Միաժամանակ առաջարկվում է Համաձայնագրի վերնագրում «դիվանագիտական և ծառայողական» բառերից հետո ավելացնել «անձնագրեր» բառը:
	Ընդունվել և կատարվել է համապատասխան փոփոխություն։

	4. Ազգային անվտանգության ծառայություն
	14.08.2025թ.

	
	N 11/1024

	Համաձայնագրի նախագծի վերնագրում ԾԱՌԱՅՈՂԱԿԱՆ բառից հետո լրացնել ԱՆՁՆԱԳՐԵՐ բառը:
	Ընդունվել և կատարվել է համապատասխան փոփոխություն։

	5. Ներքին գործերի նախարարություն
	08.10.2025թ.

	
	N 41/9/273520-25

	Ի պատասխան Ձեր 31.07.2025թ. թիվ 1111/41867-25 գրության՝ հայտնում եմ, որ ՀՀ ներքին գործերի նախարարությունում ուսումնասիրվել է «Հայաստանի Հանրապետության կառավարության և Ռուանդայի Հանրապետության կառավարության միջև դիվանագիտական և ծառայողական անձնագրեր ունեցող անձանց մուտքի վիզայի պահանջի վերացման մասին» համաձայնագրի նախագիծը, որի վերաբերյալ առարկություններ և առաջարկություններ չկան։
	Ընդունվել է ի գիտություն։

	6. Վարչապետի աշխատակազմ
	31.07.2026թ.

	7. 
	02/06.11/26026-2026

	Համաձայնագրի նախագծի լրամշակման արդյունքում առաջարկվում է կարգավորել նաև տեղեկատվության գաղտնիության հետ կապված հարաբերությունները: Մասնավորապես՝ նախագծի 9-րդ հոդվածով նախատեսվում է, որ կողմերը համաձայնում են, որ համաձայնագրի իրականացմանը վերաբերող բոլոր տեղեկությունները, տվյալները, փաստաթղթերը կամ փոխանակումները, որոնք նախատեսված չեն հրապարակման համար, կմշակվեն գաղտնիության պայմաններում և չեն բացահայտվի երրորդ կողմերին՝ առանց նման տեղեկատվությունը տրամադրող կողմի նախնական գրավոր համաձայնության, եթե կողմերից որևէ մեկի ազգային օրենսդրությամբ այլ բան չի պահանջվում: Մինչդեռ, մեր գնահատմամբ, նախատեսվող կարգավորումը անվտանգային տեսանկյունից հավելյալ քննարկման կարիք ունի, հաշվի առնելով այն հանգամանքը, որ կողմերից յուրաքանչյուրը սեփական հայեցողությամբ ներպետական համապատասխան օրենսդրական ընթացակարգերի նախատեսման դեպքում հնարավորություն է ունենալու այս կամ այն տեղեկատվությունը փոխանցելու համաձայնագրի կողմ չհանդիսացող ցանկացածի: 
	
	Ընդունվել և կատարվել է համապատասխան փոփոխություն։



